KLASA: 034-05/25-01/36

URBROJ: 711-02-01/03-2024-2

Zagreb, 17. ožujka 2025. g.

**MARIO KRUŽIĆ**

**ravnatelj Županijske lučke uprave Crikvenica**

**Predmet: mišljenje na zahtjev obveznika Maria Kružića,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 12. ožujka 2025. godine zaprimilo zahtjev za mišljenje koje je podnio Mario Kružić, ravnatelj Županijske lučke uprave Crikvenica.

U podnesenom zahtjevu obveznik navodi kako je Hrvatski sabor na svojoj 5. sjednici održanoj 21. veljače 2025. godine donio Odluku o imenovanju članova Odbora za pomorstvo, promet i infrastrukturu Hrvatskog sabora, a kojom je i on imenovan za člana. Obveznik navodi kako je predmetna Odluka donesena temeljem javnog poziva za podnošenje prijedloga za imenovanje članova radnih tijela Hrvatskog sabora koju je dana 04. rujna 2024. godine donio Odbor za izbor, imenovanja i upravne poslove Hrvatskog sabora. Obveznik postavlja upit ima li pravo na mjesečnu novčanu naknadu za rad kao vanjski član Odbora za pomorstvo, promet i infrastrukturu Hrvatskog sabora.

Povodom navedenog zahtjeva, Povjerenstvo u sastavu Aleksandre Jozić-Ileković, predsjednice Povjerenstva te Nike Nodilo Lakoš, Ines Pavlačić i Ane Poljak, članica Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21 i 36/24, dalje ZSSI) na 75. sjednici održanoj 17. ožujka 2025. godine, obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano. Stavkom 2. istog članka propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Sukladno članku 44. stavku 1. Poslovnika Hrvatskog sabora („Narodne novine“, broj: 81/13., 113/16., 69/17., 29/18., 53/20. i 119/20. - Odluka Ustavnog suda Republike Hrvatske, 123/20. i 86/23. – Odluka Ustavnog suda Republike Hrvatske, u daljnjem tekstu: Poslovnik Hrvatskog sabora) radna tijela Sabora su odbori i povjerenstva osnovani tim Poslovnikom.

Člankom 103. Poslovnika Hrvatskog sabora propisan je djelokrug Odbora za pomorstvo, promet i infrastrukturu pa je tako navedeno da Odbor obavlja poslove utvrđivanja i praćenja provođenja politike, a u postupku donošenja zakona i drugih propisa Odbor ima prava i dužnosti matičnoga radnog tijela u području pomorstva, prometa i infrastrukture te zaštite mora od onečišćenja s brodova.

Člankom 104. Poslovnika Hrvatskog sabora propisano je kako Odbor za pomorstvo, promet i infrastrukturu ima predsjednika, potpredsjednika i 11 članova iz reda zastupnika, a još pet članova imenuje se, i to: jedan znanstveni djelatnik iz područja telekomunikacija, jedan znanstveni djelatnik iz područja pomorstva, jedan stručni djelatnik iz područja željeznica, jedan stručni djelatnik iz područja cestovnog prometa i jedan stručni djelatnik iz područja pošta.

Iz navedenih odredaba članka 103. i 104. Poslovnika Hrvatskog sabora proizlazi kako se radi o stručnim poslovima koji se odnose na područje pomorstva, prometa i infrastrukture te se navedeno ne smatra obavljanjem poslova u smislu redovitog i stalnog zanimanja, a također je utvrđeno da se vanjski članovi tog Odbora imenuju iz redova stručnih i znanstvenih djelatnika. Dakle, u odnosu na članstvo u predmetnom tijelu Povjerenstvo zaključuje da se radi o obavljanju stručnih i drugih povremenih poslova savjetodavnog karaktera u za tu svrhu osnovanom Odboru.

Slijedom navedenog, zaključuje se da se ne bi radilo o drugoj javnoj dužnosti niti o obavljanju poslova u smislu stalnog i redovitog zanimanja iz članka 17. stavka 2. ZSSI-a.

Slijedom navedenog, sukladno odredbama ZSSI-a, nema zapreke da obveznik obnaša funkciju vanjskog člana Odbora za pomorstvo, promet i infrastrukturu kao niti da za navedenu funkciju prima naknadu jer bi navedenu funkciju u predmetnom Odboru obavljao kao stručna osoba.

Povjerenstvo ukazuje obvezniku da je dužan prilikom podnošenja imovinske kartice prijaviti Povjerenstvu prihode i naknade stečene na temelju obavljenog posla u navedenom radnom tijelu.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Mario Kružić, elektroničkom dostavom
2. Objava na internetskoj stranici Povjerenstva
3. Pismohrana